Color Hotel Skagen er sammen med Hotel Koldingfjord blevet hvirvlet ind i en sag om misbrug af EU-penge og falske kontrakter til 200.000 kroner. Det skriver Ekstra Bladet , som er kommet i besiddelse af kontrakterne, hvor Dansk Folkepartis administrationschef, Jeanie Nørhave, i 2014 og 2015 udgav sig for at være chef på henholdsvis Hotel Koldingfjord og Color Hotel Skagen. - Jeg synes selvfølgelig, det er uheldigt, at vores navn er blevet misbrugt i denne sammenhæng, og jeg synes ikke, det er rart, at der er nogen, der har skrevet under, som om de har været ansat på Color Hotel Skagen, for det har jo ikke været tilfældet, siger direktøren for Color Hotel Skagen, Rikke Gandrup. Kontrakterne er ifølge Ekstra Bladet blevet brugt i strid med EU-reglerne til to årlige sommergruppemøder, hvoraf mødet i 2015 fandt sted på Color Hotel Skagen. - Unikt tilfælde af misbrug Color Hotel Skagen og Hotel Koldingfjord er blevet misbrugt, så de ifølge den falske kontrakt var med til at forberede, tilrettelægge og afholde EU-konferencer for den europæiske alliance MELD, men i virkeligheden skulle hotellerne arrangere sommergruppemøder for Dansk Folkeparti. På den måde kunne partiet ifølge Ekstra Bladet hive penge ud af MELD. - Vi er særdeles på vagt for ikke at blive misbrugt i alle mulige sammenhænge, men jeg må så også sige, at når jeg ser på det her med de mange års erfaring, jeg har i branchen, så er der tale om et helt unikt tilfælde, siger Rikke Gandrup fra Color Hotel Skagen. Pressechefen hos Dansk Folkeparti, Søren Søndergaard, oplyser til TV2 Nord, at partiet ikke har nogen kommentarer til sagen, før SØIK (Statsadvokaten For Særlig Økonomisk og International Kriminalitet) har draget nogle konklusioner.

Opsummering:
Administrationschef fra Dansk Folkeparti udgav sig for at være chef på Color Hotel Skagen.